SKLEP EVROPSKE CENTRALNE BANKE (EU) 2022/310

z dne 17. februarja 2022

o spremembi Sklepa Evropske centralne banke (EU) 2019/1743 o obrestovanju imetij presežnih rezerv in nekaterih vlog (ECB/2022/5)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije in zlasti prve alinee člena 127(2) Pogodbe,

ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1 in členov 17 do 19 Statuta,

ob upoštevanju naslednjega:

(1) Obrestovanje nekaterih vlog javnih subjektov Unije pri Evropski centralni banki (ECB) (razen tistih, ki so izvzete iz uporabe negativnih obrestnih mer), kakor je določeno v Sklepu Evropske centralne banke (EU) 2019/1743 (ECB/2019/31) (1), bi bilo treba uskladiti z obrestovanjem vlog države v skladu s Smernico Evropske centralne banke (EU) 2019/671 (ECB/2019/7) (2), da se zagotovi skladnost obrestovanja primerljivih vlog v Eurosistemu. Da bi se lahko ustrezno spremenili relevantni pogodbeni dogovori med ECB in javnimi subjekti EU, bi se moral ta sklep uporabljati od 4. aprila 2022.

(2) Zato je treba Sklep (EU) 2019/1743 (ECB/2019/31) ustrezno spremeniti –

SPREJEL NASLEDNJI SKLEP:

Člen 1 Sprememba Člen 2 Sklepa (EU) 2019/1743 ECB/2019/31 se nadomesti z naslednjim: „Člen 2 Obrestovanje nekaterih vlog pri ECB 1. Stanje na računih, ki se vodijo pri ECB v skladu s Sklepom ECB/2003/14 (3)*, Sklepom ECB/2010/31 (4)*, Sklepom ECB/2010/17 (5)* in Uredbo Sveta (EU) 2020/672 (6)*, se obrestuje tako: (a) če je obrestna mera mejnega depozita na zadevni koledarski dan enaka nič ali višja (pozitivna), se obrestuje po obrestni meri nič odstotkov ali po eurski kratkoročni obrestni meri (€STR), in sicer po tisti, ki je nižja; (b) če je obrestna mera mejnega depozita na zadevni koledarski dan nižja od nič (negativna), se obrestuje po obrestni meri mejnega depozita ali po eurski kratkoročni obrestni meri (€STR), in sicer po tisti, ki je nižja. Toda, kadar morajo biti v skladu s pravnimi ali pogodbenimi pravili, ki veljajo za zadevni sistem, na teh računih položene vloge pred datumom, na katerega se mora izvršiti plačilo, se te vloge v obdobju do datuma plačila obrestujejo po obrestni meri nič odstotkov ali po eurski kratkoročni obrestni meri (€STR), in sicer po tisti, ki je višja. 2. Stanje na namenskem računu, ki se vodi pri ECB v skladu s členom 13(2) Izvedbenega sklepa Komisije z dne 14. aprila 2021 o določitvi potrebne ureditve za upravljanje izposojanja v skladu s Sklepom Sveta (EU, Euratom) 2020/2053 in dajanja posojil v zvezi s posojili, odobrenimi v skladu s členom 15 Uredbe (EU) 2021/241 Evropskega parlamenta in Sveta (7)*, za namene bonitetnih denarnih imetij, kakor je navedeno v navedenem členu, se obrestuje po obrestni meri nič odstotkov ali po eurski kratkoročni obrestni meri (€STR), in sicer po tisti, ki je višja, razen kadar skupni znesek vlog na tem namenskem računu presega 20 milijard EUR, v tem primeru se namreč presežni znesek obrestuje tako: (a) če je obrestna mera mejnega depozita na zadevni koledarski dan enaka nič ali višja (pozitivna), se obrestuje po obrestni meri nič odstotkov ali po eurski kratkoročni obrestni meri (€STR), in sicer po tisti, ki je nižja; (b) če je obrestna mera mejnega depozita na zadevni koledarski dan nižja od nič (negativna), se obrestuje po obrestni meri mejnega depozita ali po eurski kratkoročni obrestni meri (€STR), in sicer po tisti, ki je nižja.

Člen 2 Začetek veljavnosti 1. Ta sklep začne veljati peti dan po objavi v Uradnem listu Evropske unije. 2. Uporablja se od 4. aprila 2022.

V Frankfurtu na Majni, 17. februarja 2022 Za Svet ECB predsednica ECB Christine LAGARDE

(1) Sklep Evropske centralne banke (EU) 2019/1743 z dne 15. oktobra 2019 o obrestovanju imetij presežnih rezerv in nekaterih vlog (ECB/2019/31) (UL L 267, 21.10.2019, str. 12).

(2) Smernica Evropske centralne banke (EU) 2019/671 z dne 9. aprila 2019 o domačih poslih upravljanja sredstev in obveznosti s strani nacionalnih centralnih bank (ECB/2019/7) (UL L 113, 29.4.2019, str. 11).